Néese idècunitàacá Jesús yèepunícawa áibabàa,
yá iicácaté abéeri asìali matuíri asáica idénáamitani.
Yáté yéewáidacalénái isutáca yéemìawani,
náimaca irí:
“Pía yéewáidéerica,
¿Càinásica imàni ibáyawanáwa,
yátasica isèenáisica nacái,
yéewacaténá matuíca imusúacawa?”
Yá Jesús íimaca nalí:
“Càmita ibáyawaná ìwalíiseni,
càmita nacái isèenái ibáyawaná ìwalíiseta,
yéewacaténáta Dios yáasáidaca ichàiniwa ìwali.
Iná idècunitàacá amaláca wawicáu èeríapi,
yá iwàwacutá numànica càide iyúwa íimáaná nulí yái ichùulièrica núa aléi,
idécanáamicáiná catáca,
yá canácata yáaliméeri íibaidaca.
Iná idècunitàacá nùyaca chái èeri irìcu,
yá núacata èeri mìnanái icamalá.”
Néese idécanáamité cài Jesús íimaca,
yá yàapìsaca cáli iwéré,
yá imànica achúméeri casacàali yáawiruni yèewisáwa,
yá ipusúaca iyú matuíri ituí.
Yá íimaca irí:
“Pìa píibaca pituíwa úni yàalu irìculé yái íipidenéerica Siloé.”
(Siloé íimáaná,
nabànuèri.)
Néese,
yáté yàaca íibaca ituíwa.
Iná yèepùacaalítéwa néese,
yá asáicaté iicáidaca.
Néese níái iyaquewéeyéica,
yáaliéyéicaté nacái matuícani,
yá náimacaté:
“¿Càmíiricáiná yáta asìali yáawinéeriwa isutáca wenàiwica íicha palata yái?”
Yá abénaméeyéi íimacaté:
“Yácatani.”
Aibanái íimaté:
“Càmita yáni.
Càita quéwa iicácanáwa.”
Yá matuírimi íimacaté nalí:
“Núacatéera.”
Yá náimacaté irí:
“¿Càiná yéewáaná asáica piicáidaca?”
Yá íimacaté nalí:
“Yái asìali íipidenéerica Jesús,
imànicaté achúméeri casacàali,
yá ipusúaca iyú nutuí,
yá íimaca nulí:
‘Pìawa úni yàalu Siloé néré,
píiba pituíwa yáaculé.’
Yá nùacatéwa néré,
yá nuíbacaté nutuíwa,
yáté asáica nuicáidaca.”
Yá nasutáca néemìawani:
“Néeni.
¿Aléná ìya yái asìalica?”
Yá íimaca nalí:
“Càmita núalíawa.”
Néese,
yáté natéca yái matuírimicaté quéecha fariseonái yàatalé.
Yái èeri judíonái iyamáidacatáicawa,
néenialíté Jesús imàni achúméeri casacàali yáawiruni yèewiwa.
Yáté ichùnìaca ituí yái matuírimica quéechaté.
Yáté yèepùaca fariseonái isutáca yéemìawani,
cawinácaalí yéewáaná asáica iicáidaca.
Yá íimaca nalí:
“Ipusúaca nutuí ìwali achúméeri casacàali iyú.
Néese,
yáté nuíbaca nuíchawani,
yá asáica nuicáidaca siùcade.”
Néese abénaméeyéi fariseonái íimacaté Jesús ìwali:
“Yá asìali càirica imànica wawàsi,
càmíirita Dios néese yàanàa,
càmicáiná yàa íimiétacaná yái èeri wayamáidéericawa irìcu.”
Aibanái fariseonái íimacaté nacái:
“¿Càiná yéewáaná abéeri asìali cabáyawanéeri imànica yái càmíirica wenàiwica idé imànica?”
Yáté càmita abédanama náiwitáise náapichawáaca ìwali.
Néese,
yá yèepùacaté nasutáca néemìawa àniawa yái matuírimicaté quéecha,
náimacaté irí:
“¿Néeni pía?
¿Càiná píimaca ìwali yái càirica ichùnìaca pituí?”
Yá íimacaté nalí:
“Yácata profeta.”
Quéwa níái judíonái íiwacanánáica,
càmita neebáida matuícaténi.
Càmita nacái neebáidaté ituí ichùnìacawa àniawa,
iwéréta nachùulìaca namáidacaté níái isèenáica.
Yá nasutácaté néemìawa nía,
náimacaté nalí:
“¿Iná,
yácué pìiri yái matuírica asáica,
píiméericuéca ìwali?
Néeni,
¿cawiná yéewáaná asáica iicáidaca siùcade?”
Yá isèenái íimacaté nalí:
“Wáalíaca,
yácata wàiri yái.
Báisíta matuícaté asáicani.
Quéwa yái asáináca iicáidaca siùcade,
càmita wáalíawa ìwali,
càinácaalí nacái ichùnìa ituí.
Càita nacái,
càmita wáalíawa ìwali.
Yátacué pisutá péemìawa,
idéerica béeriquéera.
Iná,
yáta icàlidapinácué pirí iináwaná ìwaliwa.”
Yéewaté càica isèenái íimaca nalí,
cáalucáináté naicáca judíonái íiwacanánái,
idécáináté abédanamaca judíonái iwàwa namusúadáanápiná néewáidacàalu irìcuísewa níái íiméeyéica,
yácata Cristo yái Jesús.
Iná yéewa isèenái íimacaté:
“Yátacué pisutá péemìawa,
idéerica béeriquéera.”
Néese,
yá judíonái íiwacanánái yèepùaca imáidaca yàataléwa àniawa yái matuírimicaté quéecha,
yá náimacaté irí:
“Picàlida walí báisíta Dios yáacúalìcu.
Yái Jesús,
wáalíaca cabáyawanéeri asìalicani.”
Yá íimaca nalí:
“Càmita núalíawa cabáyawanácaalíni.
Abéeri wawàsita yái núalíawa ìwali.
Yátái matuínácaté asáica núa,
quéwa siùcade,
yá asáica nuicáidaca.”
Yá náimaca irí àniawa:
“¿Cawiná imànica pirí wawàsi?
¿Cawiná iicácanáwa yàacùaca pituí?”
Yá íimaca nalí:
“Idécué nucàlidaca piríni.
Quéwa càmitacué piwàwa péemìaca nulí.
¿Cánácué piwàwa nucàlidaca piríni abéta àniawa?
¿Piwàwasicué nacái yéewáidacalénáica pía?”
Yá nacuísacani,
náimaca irí:
“¡Píata yái yéewáidacaléca.
Quéwa wíaquéi Moisés yéewáidacalénáita!
Wáalíaca Dios itàanícaté Moisés yáapicha.
Quéwa yá asìaliquéi,
càmita wáalíawa ìwali,
síisàanácaalí nacái yàanàa.”
Yá íimacaté nalí yái asìalica:
“¡Yái wawàsi càirica ichàbacawa nulí,
nucalùadéeri nuicáca!
Píacué,
càmíiyéita yáalíawa ìwali síisàanácaalí yàanàa.
Quéwa yái asìalica,
idéca ichùnìaca nutuí.
Wáalíaca càmita Dios yéemìa nalí níái cabáyawanéeyéica.
Quéwa cawinácaalí yàa Dios íimiétacaná,
imàni nacái càide iyúwa íimáaná,
yá irícata yéemìa.
Bàaluité èeri idàbacatáisetéwa,
canácatáita wéemìa áiba idé ichùnìaca abéeri asìali ituí matuíricaté asáica.
Càmíiricaalí yàanàa Dios néesetani,
yá canácata yáaliméeri imànicata.”
Yá náimacaté irí:
“¿Cáná péewáida pìyaca wía,
pía cáanáirica ibáyawaná.”
Néese,
yáté namusúadacani néewáidacàalu irìcuísewa.
Yáté Jesús yéemìaca iináwaná,
namusúadaca néewáidacàalu íichawa yái asìalica.
Néese yàanàacaalíté àniawani,
yá íimacaté irí:
“¿Peebáida ìwali yái asìali Dios néeséerica?”
Yá íimacaté Jesús irí:
“Nuíwacali,
píasáida nulí yái asìalica nuebáidacaténá ìwali.”
Jesús íimaca irí:
“Idécaté piicácani.
Yácata yái cài itàaníca píapicha.”
Yá íimaca Jesús irí:
“Nuíwacali,
nuebáidaca pìwali.”
Yáté yàaca íimiétacaná.
Yá Jesús íimacaté:
“Nùanàacaté irìculé èeriquéi nucháawàacaténá wenàiwica nabáyawaná ìwalíisewa,
manuícaténá nawàwa nùwali,
níái yáaliéyéica cabáyawanáca.
Néese níái iyúunáidéeyéica mabáyawanáca,
yá càica níade iyúwa matuíyéi.”
Néese níái abénaméeyéi fariseonái ìyéeyéicaté yáapicha néeni,
néemìacanáamité càica íimaca,
yá náimacaté irí:
“Iná wía,
¿piyúunáidéeyéita nacái càicade iyúwa níái matuíyéica?”
Yá Jesús íimacaté nalí:
“Càmicaalícué píalíawa Dios itàacái ìwalita,
càmitacué cabáyawaná Dios iicáca píata.
Quéwa piyúunáidacáinácué píalíacawa Dios itàacái ìwali,
yá ìwalíiseca,
càmita Dios imàaca iwàwawa pibáyawaná íichacué.”